KIRJALLINEN KYSYMYS E-1592/02

esittäjä(t): Glyn Ford (PSE) komissiolle

(5. kesäkuuta 2002)

Aihe: Liikenteenharjoittajien vastuu

Voisiko komissio kommentoida liikenteenharjoittajien vastuusta tekemiini kysymyksiin (E-0488/02 E-0493/02)(1) ja komission 4. huhtikuuta 2002 antamaan vastaukseen liittyen seuraavaa?

Komissio katsoo, että jäsenvaltioissa on mahdollista hyväksyä liikenteenharjoittajien vastuuta koskevia lakeja ja samalla noudattaa vuonna 1951 Geneven yleiskokouksessa hyväksyttyjä velvoitteita. Lisäksi monissa maissa sovelletaan lainsäädäntöä siten, että liikenteenharjoittaja vapautetaan sakosta, jos riittämättömin matkustusasiakirjoin matkustavan henkilön tekemä suojelupyyntö hyväksytään. Katsooko komissio, että on asianmukaista vaatia lentoyhtiön lähtöselvitystä hoitavaa henkilökuntaa, jolla on tavallisesti korkeintaan viisi minuuttia aikaa tutkia matkustusasiakirjoja, päättämään onko mahdollinen matkustaja vilpittömässä mielessä toimiva turvapaikanhakija, mitä eivät minkään jäsenvaltion nopeimmat, tehokkaimmat, pätevimmät ja parhaiten koulutetut virkailijatkaan usein pysty tekemään alle kahdessa päivässä?

(1) EYVL C 301 E, 5.12.2002, s. 45.

António Vitorinon komission puolesta antamayhteinen vastauskirjallisiin kysymyksiin E-1587/02, E-1588/02,E-1589/02, E-1590/02, E-1591/02, E-1592/02, E-1593/02 ja E-1594/02

(9. heinäkuuta 2002)

Arvoisan parlamentin jäsenen tekemät kahdeksan kirjallista kysymystä liittyvät suoraan liikenteenharjoittajien vastuuseen, ja siksi niihin vastataan yhdessä.

Parlamentin jäsenen esittämistä yleisistä kysymyksistä voidaan todeta seuraavaa:

Komissio on jo antanut perusteellisen liikenteenharjoittajan vastuuta käsittelevän näkemyksensä parlamentin jäsenen tekemiin kuuteen kirjalliseen kysymykseen (E-0488/02 E-0493/02)(1) 4. huhtikuuta 2002 antamassaan vastauksessa, jonka sisältöön tässä vastauksessa viitataan.

Parlamentin jäsenen esille tuomista yksityiskohdista voidaan todeta seuraavaa:

- Kysymys E-1587/02: Komissio järjesti välittömänä jatkotoimena 30. marraskuuta 2001 käydylle paneelikeskustelulle tällä hetkellä käynnissä olevan kolmenvälisen asiantuntijoiden neuvottelun liikenteenharjoittajan vastuusta. Tarkoitus on helpottaa asianomaisten välistä avointa ja rakentavaa keskustelua liikenteenharjoittajan vastuusta. Parlamentin jäsenen esille nostamaa kysymystä tullaan varmasti käsittelemään tässä asiantuntijoiden neuvottelussa. Komissio korostaa, että on olemassa eriäviä tulkintoja ja mielipiteitä vuoden 1951 Geneven yleissopimuksen määräysten ja niiden keinojen suhteesta, joiden avulla turvapaikanhakijat pääsisivät haluamansa valtion alueelle. Näitä mielipide-eroja ei ole vielä ratkaistu kansainvälisellä tasolla.

- Kysymys E-1588/02: Kuten jo edellä olevasta vastauksesta käy ilmi, komission mielestä on tärkeää löytää kompromissi laittoman maahanmuuton ehkäisemisen ja torjumisen oikeutetun tavoitteen ja yrityksille aiheutuvien ylimääräisten kustannusten välillä. Parlamentin jäsenen esiin nostamaa asiaa käsitellään varmasti edellä mainitussa asiantuntijoiden neuvottelussa.

- Kysymys E-1589/02: Komissio on tietoinen Ison-Britannian High Courtin 5. joulukuuta 2001 antamasta tuomiosta tapauksessa Roth International GmbH ym. vastaan Home Office. Komissio huomauttaa, että tämä päätös on yhä valituksen kohteena.

- Kysymys E-1590/02: Päinvastoin kuin parlamentin jäsen kysymyksessään väittää, komissio ei ole koskaan maininnut, että liikenteenharjoittajan vastuuta koskevan lainsäädännön tulisi olla täydellisesti harmonisoitu, ja että sitä pitäisi soveltaa kaikkiin kuljetusmuotoihin. Edellä mainitussa 4. huhtikuuta 2002 annetussa vastauksessa komissio totesi, että tällä hetkellä liikkeenharjoittajan vastuuta ei ole Euroopan tasolla vielä kokonaan harmonisoitu ja katsoi, että tämän suhteen on välttämätöntä miettiä etenemistapoja Euroopan tasolla. Pohja tälle prosessille luodaan edellä mainitussa meneillään olevassa paneelikeskustelussa liikenteenharjoittajan vastuusta. Komissio ei pidä aiheellisena tässä vaiheessa ilmaista konkreettisia ja yksityiskohtaisia näkemyksiään siitä, minkälaista mahdollinen tuleva Euroopan lainsäädäntö tulee olemaan.

- Kysymys E-1591/02: Komissio ottaa huomioon parlamentin jäsenen esittämän selvennyksen asiaan.

- Kysymys E-1592/02: Parlamentin jäsenen esille tuomaa asiaa käsitellään varmasti edellä mainituissa asiantuntijoiden neuvottelussa.

- Kysymys E-1593/02: Komissio on tietoinen arvoisan parlamentin jäsenen esille tuomasta asiasta.

- Kysymys E-1594/02: Komissio ei pidä aiheellisena tässä vaiheessa ilmaista konkreettisia ja yksityiskohtaisia näkemyksiään siitä, minkälaista mahdollinen tuleva Euroopan lainsäädäntö tulee olemaan.

(1) EYVL C 301 E, 5.12.2002, s. 45.